Дзяржаўная установа адукацыі

“Конкавіцкі дзіцячы сад – сярэдняя школа”

***Класный час***

**“Не знойдзеш ты**

**на ўсёй зямлі мілейшага за гэты край”**

Настаўнік:

Новік Таццяна Васільеўна

**Мэта**: выхаванне патрыятызму, грамадскіх пачуццяў вучняў на аснове вывучэння гісторыі і культуры роднага краю.

Задачы:

* Выхоўваць пачуццё гонару і годнасці за сваю грамадскую прыналежнасць;
* Садзейнічаць развіццю цікавасці да гісторыі, традыцый і культуры нашай Радзімы, да яе сучаснага жыцця;
* Стымуляваць жаданне вучняў стаць неабходнымі сваёй краіне, дастойнымі яе.

**Ход мерапрыемства**

**Арганізацыйны этап.**

- Прывітанне ўсім добрым людзям, якія прыйшлі да нас! Падарыце адзін аднаму цеплыню сваіх усмешак.

**1-ы вучань**

Ты такі ненаглядны —

Мой радзімы куточак зямлі.

Ты такі ненаглядны —

Край, дзе крылы ўзнімаюць буслы,

**2-гі вучань**

Дзе асколачкам неба

Васілёк у мірным полі цвіце

І ля кожнай хацінкі

Прыгажуня бяроза расце.

**Матывацыйна - мэтавы этап**

-Як вы думаеце, пра што пойдзе гаворка на класнай гадзіне?

**Гутарка «Што такое Радзіма»**

**Настаўнік.**

-Што такое Радзіма?

*(Адказы дзяцей)*

-Радзіма - гэта не толькі месца, дзе нарадзіўся чалавек. Гэта месца, адкуль бярэ пачатак яго род, дзе жылі і пахаваны яго продкі. Гэта яго родны дом, яго зямля, край, дзе чалавек вучыцца, жыве, працуе. Радзіма - гэта і тое, што было да нас: наша гісторыя, наша культура, нашы помнікі, традыцыі. Радзіма - гэта тое, што ёсць сёння: нашы гарады, сёлы, лугі і лясы, наша школа, нашы суседзі.

З самага ранняга дзяцінства мы вучымся любіць сваю Радзіму. Разам са словамі “мама”, “тата” мы вымаўляем словы “наша хата”, “наша вуліца”, “наша вёска”, пасля мы кажам “наша школа”. Наша – гэта значыць “родная, свая”. І само сабой становіцца зразумелым, што наша – лепшае, таму што без яго немагчыма ўявіць само жыццё. Радзіма - гэта наша будучыня!

**Гульня “Складзі прыказку»**

(Прыказка дзеліцца на дзве часткі. Неабходна знайсці пару да першай часткі).

1.Дарагая тая хатка, ... як з роднай крыніцы

2.Усякаму мілая ... дома лепей

3.Няма смачней вадзіцы, ... чужына-мачыха

4.Усюды добра, а ... вуглы дапамагаюць

5.У сваёй хаце і ... дзе радзіла мяне матка

6.Радзіма-маці, ... свая старана

**Правільныя адказы**

1. Дарагая тая хатка, дзе радзiла мяне матка.
2. Усякаму мілая свая старана.
3. Няма смачней вадзiцы, як з роднае крынiцы.
4. Усюды добра, а дома лепей.
5. У сваёй хаце і вуглы дапамагаюць.
6. Радзіма - маці, чужына - мачыха.

**Настаўнік**.

- Вялікая Радзіма складаецца з мноства маленькіх куткоў і куточкаў, якія для кагосьці з’яўляюцца самымі лепшымі ў свеце, самымі дарагімі, адзінымі. Немагчыма ведаць сваю Радзіму, калі не ведаеш свой родны кут, сваё акружэнне. Якое месца мы займаем у свеце, дзе знаходзіцца наш кавалачак зямлі?

-Сёння я прапаную вам адправіцца ў займальнае падарожжа па нашай Радзіме – Петрыкаўшчыне. *(гучыць музыка)*

**3 - і вучань**.

 Хіба можна кут не любіць,

Дзе твае нарадзіліся бацькі,

Дзе жыццё пражылі дзяды,

Дзе спрадвеку твае карані?

**4-ы вучань**.

Любы край Палессем завецца,

І няма за яго мілей.

І старым, і малым тут утульна,

З кожным годам жывецца мажней.

**Настаўнік**

-Пачнем мы сваё падарожжа з гісторыі.

**1 Гісторыя**

Згодна з паданнем, Петрыкаў быў заснаваны ў X стагоддзі. Паводле здаўна існуючай легенды, населены пункт атрымаў назву ў гонар легендарнага заснавальніка яцвяжскага князя, які атрымаў пры хрышчэнні імя Пётр.

Па гістарычных крыніцах, Петрыкаў вядомы з 1523 году.

З 1924 гады Петрыкаў - цэнтр раёна.

У 1938 году яму прысвоены статус горада.

У гады Вялікай Айчыннай вайны жыхары Петрыкаўскага раёна ўстойліва ваявалі за свабоду і незалежнасць Радзімы.

30 чэрвеня 1944 года горад быў вызвалены ад захопнікаў.

 Цяпер Петрыкаўскі раён - адзін з буйных раёнаў Гомельскай вобласці. Займае плошчу 2,8 тысяч квадратных метраў. У склад уваходзяць 126 населеных пунктаў.

**2 Герб**

**Гульня “Знайдзі і складзі герб”**

**Настаўнік**

-У кожнага района нашай прыгожай краіны ёсць герб. Зараз мы паглядзім, ці ведаеце вы герб нашага раёна. Я прапаную вам заданні: адна группа павінна знайсці герб з прапанаваных і размаляваць яго, 2 группа – скласці пазл. *(Дзеці працуюць)*

**Апісанне:** “Іспанскі” шчыт раздзелены на “2 слупы”, у правым чырвоным полі, якога залаты ключ, бародкай уверх, а ў левым сінім – сярэбраны, бародкай ўніз”.

**Настаўнік**

**-**Што сімвалізуюць ключы?

**Абгрунтаванне сімволікі**:

Чырвоны колер сімвалізуе мужнасць і адвагу.

Жоўты колер увасабляе багацце і веліч.

Сіні колер пазначае прыгажосць і веліч.

Белы колер з'яўляецца сімвалам чысціні і велічы.

Ключ ўвасабляе знакавае становішча горада, давер, а таксама вернасць.

Ключ, якім можна адчыняць або замыкаць штосьці, - сімвалічны прадмет, які характарызуе таксама яго ўладальніка. Гэтай сілай у царкоўнай сферы надзелены, паводле Евангелля ад Матфея, апостал Пётр, з імем якога звязваюць назву горада. Абавязковымі атрыбутамі, якія суправаджаюць усе выявы гэтага апостала, з'яўляюцца два ключы, сярэбраны і залаты.

Разам з тым ключы з'яўляюцца сімвалам закрытага, умацаванага горада. Перадача ключа ад абложанага горада ворагам была выразам капітуляцыі перад заваёўнікам.

 З іншага боку, ключы ад горада ўручаюцца ганаровым гасцям, як знак перадачы ўлады, прыязнасці і гасціннасці.

 У сімволіцы ключы на ​​гербе паказваюць таксама на давер і вернасць, праяўленую ў адносінах да свайго гаспадара і ўладара.

**3 Лясы і палі**

Наша падарожжа працягваецца. Мы пралятаем лясы, палі, лугі. Прырода нашага краю багата і разнастайна. Пад лесам занята 56% земляў. Усяго налічваецца каля ста відаў бярозавых, іглічных і дубовых парод. Налічваецца 280 відаў птушак, 74 віда жывёл. Тут знаходзіцца частка Нацыянальнага парку "Прыпяцкі".

Пад асаблівай аховай знаходзіцца амаль 190 тысяч гектараў тэрыторыі.

**Некранутая чалавекам прырода ў даліне ракі Прыпяць, унікальныя балоты і дубровы, багатыя радовішчы – усё гэта дзіўны край Палесся, падобнага да якога няма ні толькі ў Еўропе, але і ў свеце.**

Тут забаронена любая дзейнасць, якая можа нанесці шкоду прыродзе.

**Загадкі пра жывёл:**

Крадзе нясушак, яйкi

I гонiцца за зайкай.

Вось дык хiтрая краса,

быццам полымя ... *Ліса*

Пад хвоямі, пад смолкамі,

Па лясных дарожках.

Бяжыць клубок з іголкамі

На кароткіх ножках. *Вожык*

Звярок невялікі, рыжаваты,

а хвост доўгі і калматы,

На дрэве жыве і шышкі грызе. *Вавёрка*

Гальчастыя рогі,

хуткія ногі,

колер поўсці – залаты.

Хто я, ці ведаеш ты? *Алень*

Адгадайце, хто такі

на нагах гусіных

сярод быстрае ракі

збудаваў плаціну? *Бабёр*

Хто ў чырвоных ботах

ходзіць па балотах?  *Бусел*

Не доктар, а дрэвы лечыць. *Дзяцел*

Удзень спіць, а ўночы крычыць. *Сава*

**Настаўнік**

Якіх жывёл і птушак, якія пражываюць на нашай зямлі, вы яшчэ ведаеце?

Што мы з вамі павінны рабіць, каб зберагчы прыроду роднага краю?

**Фізхвілінка**

**Увага!**Зараз устаньце, дзеці.

Будзем крочыць па планеце.

Раз, два, тры, чатыры,

Крок за крокам па Радзіме.

Сонца грэе, прыпякае,

Лёгкі ветрык павявае,

Жыта спелае качае.

Вось дайшлі мы да крыніцы-

Выпіце з яе вадзіцы.

У небе птушак карагод,

І мы адправімся ў палёт.

Ну што, загадкі адгадалі, адпачылі, можна рухацца далей.

**4 Прыпяць — жамчужына майго мястэчка**

 Петрыкаўшчына - дзіўны маляўнічы куток Беларускага Палесся. Перахопленая рэкамі, агорнутая блакітнымі туманамі. (*Відэа ракі Прыпяць, настаўнік чытае)*

З вышыні арлінага палёту
Галінкаю здаецца  Прыпяць мне.
Здаецца, што на Прыпяці не лодкі —
Пупышкі набухаюць па вясне.
Яшчэ імгненне —
І пупышкі лопнуць,
Кастрамі ўспыхне роўны глянц ракі.
І будзе юшка выкіпаць на лотаць,
І песню завядуць палешукі.

*Уладзімір Дзюба*

 Прыпяць лічыцца самай магутнай ракой у нашым Петрыкаўскім раёне.

 А чаму Прыпяць? Назва мае некалькі тлумачэнняў.

У пісьмовых крыніцах да ХIX стагоддзя раку часта называлі «Прыпець», што значыць са стараславянскага як «ніспадаючая», «пакатая».

Другое тлумачэнне вынікае са старажытна-рускага тэрміна – «припечь» – гэта значыць пясчаны бераг, не пакрыты хмызняком.

 І, нарэшце, трэцяе тлумачэнне: раку ў старажытнасці называлі «Трыпяць» — «3 на 5», што абазначае  — рэчка, якая мае 15 прытокаў.

Прыгажуня Прыпяць заўседы была і застаецца найлюбімейшым месцам тых людзей, якім падабаецца адпачываць каля чыстай вады з маляўнічымі берагамі, людзей, якія з’яўляюцца сапраўднымі сябрамі прыроды.

Прыпяць — гэта самая незвычайная рака, бо яна нікога не пакідае абыякавым, асабліва чалавека, які нарадзіўся і вырас на яе берагах, у зачараваным царстве прыроды.

Нам таксама пашчасціла жыць каля гэтай цудоўнай ракі. Прыпяць вабіць не толькі сваёй прыгажосцю. У любую пару года можна сустрэць на рацэ аматараў – рыбаловаў.

 **Гульня “Рыбалоў”**

 Вось мы зараз з вамі і пагуляем у гульню рыбалоў. Вам неабходна назваць рыбы, якія водзяцца ў нашай рацэ.

**5. Людзі Петрыкаўшчыны**

 Але самае моцнае ўражанне пакідаюць людзі: сціплыя, нястомныя працаўнікі, добрыя і гасцінныя, якіх яднаюць добрыя памкненні і вера ў лепшае жыццё. Іх рукамі будуюцца новыя аб'екты, жылыя дамы.

Петрыкаўчане выхоўваюць дзяцей, вырошчваюць хлеб, пішуць вершы і музыку, спяваюць песні, свята шануюць сваю багатую гісторыю.

На петрыкаўскай зямлі знайшоў прытулак адважны сын украінскага народа - малодшы лейтэнант Герой Савецкага Саюза Мікалай Палікарпавіч Чалы. *(Паведамленне дзяцей)*

Петрыкаўшчына - радзіма любімага народнага героя, легендарнага Дзеда Талаша. *(Паведамленне дзяцей)*

У вёсцы Лучыцы ў ХІХ ст. нарадзіўся беларускі казачнік Іван Аземша. *(Паведамленне дзяцей)*

**Настаўнік**

-Ведаючы гісторыю роднага краю, яе людзей, мы павінны берагчы і паважаць ўсё тое, што нам дасталося.

**Заданне** “Якасці, якія неабходныя сапраўднаму грамадзяніну сваёй малой Радзімы”

**Акуратнасць, адкрытасць, агрэсіўнасць, абыякавасць, беражлівасць, бескарыслівасць, баязлівасць, вернасць, выхаванасць, грубасць, дабрыня, жорсткасць, злосць, ілжывасць, павага да іншых, працавітасць, скупасць, справядлівасць, шчодрасць.**

**Настаўнік.**

Вось і закончылася наша падарожжа. Вы пераканаліся, колькі цікавага, таямнічага  схавана ў нашай гісторыі. Але  мы  дакрануліся толькі да яе маленькай часцінкі. Калі вы будзеце цікавіцца гісторыяй малой  радзімы, то адкрыеце шмат таямніц.    Напрыканцы, паслухайце легенду аб беларусах.

**Легенда аб беларусах**

 Бог дзяліў паміж народамі землі. Адным – тое, другім – гэта.

Прыйшлі беларусы… Яны вельмі спадабаліся Богу. Ён і пачаў нас надзяляць: “Рэкі вам даю поўныя, пушчы – бясконцыя, азёры – незлічоныя.   Гарачыні  ў вас ніколі не будзе, але і моцных маразоў таксама. Ніколі не будзеце  галоднымі.  Не ўродзіць бульба, дык уродзіць жыта або яшчэ што-небудзь. А яшчэ  звяры і птушкі    ў пушчах статкамі, рыба ў рэках – касякамі, пчолы ў вулях – мільёнамі. А травы  духмяныя – як чай. Не будзеце галадаць.

         Жанчыны ў вас будуць прыгожыя, дзеці – моцныя, сады - багатыя, грыбоў і ягад – заваліся. Людзі вы будзеце таленавітыя, на музыку, песні, вершы –  здольныя. І будзеце жыць ды жыць…”

**Рэфлексія.**

* Спадабалася вам мерапрыемства?
* Пра што мы гаварылі?

Прапаную вам закончыць сказ “Я магу зрабіць для сваёй Радзімы….”

 Думаю, што вы станеце ў будучым вартымі грамадзянамі нашай  Петрыкаўскай   зямлі. Здейсніце шмат добрых    і   карысных спраў, заўсёды  будзеце  ганарыцца і дзякаваць лёсу, што нарадзіліся і жывеце менавіта тут.